Námestie slobody 1/29, 813 70 Bratislava 1Telefón: (02) 54430029, 54433016, Fax: (02) 54413909
ÚRAD VLÁDY SLOVENSKEJ REPUBLIKYSekciaInštitút pre aproximáciu práva

Na rokovanie vlády SR
13. decembra 2001
K materiálu č. 7130/2001
K bodu č. 2	
     

S T A N O V I S K O

k návrhu poslanca NR SR Jozefa Kužmu na vydanie zákona, ktorým sa mení a dopĺňa zákon SNR č. 372/1990 Zb. o priestupkoch v znení neskorších predpisov    

I
Návrh poslanca NR SR Jozefa Kužmu na vydanie zákona, ktorým sa mení a dopĺňa zákon SNR č. 372/1990 Zb. o priestupkoch  na rokovanie vlády SR predkladá minister vnútra podľa § 70 ods. 2 zákona NR SR č. 350/1996 Z.z. o rokovacom poriadku NR SR.
II
	Účelom predloženého návrhu zákona je podľa § 88 ods. 4 upraviť oprávnenie obce nariadiť ako náhradný výkon rozhodnutia výkon obecných prác.
III
	Problematika návrhu zákona je v rámci primárnej legislatívy ES/EÚ upravená v čl. 6 ods. 2 Zmluvy o Európskej únii (Únia rešpektuje základné ľudské práva, ako ich zaručuje Európsky dohovor o ochrane ľudských práv a základných slobôd podpísaný v Ríme 4. novembra 1950). Zákaz nútenej práce upravuje čl. 4 ods. 2 a 3 Dohovoru o ochrane ľudských práv a základných slobôd .
 Návrh zákona nepatrí medzi priority podľa Partnerstva pre vstup a Národného programu pre prijatie acquis communautaire.
Dôvodová správa obsahuje doložku zlučiteľnosti, v ktorej sa uvádza, že návrh zákona je úplne kompatibilný s právo EÚ. S týmto konštatovaním navrhovateľa nesúhlasíme z nasledovných dôvodov:
•	Návrh zákona sa v dôvodovej správe a v doložke zlučiteľnosti odvoláva na čl. 4 ods. 3, písm. d) Dohovoru o ochrane ľudských práv a základných slobôd a na čl. 18 ods. 2, písm. e) Ústavy SR, podľa ktorých sa za nútené práce a služby nepovažujú obecné práce a služby na základe zákona, ktoré tvoria súčasť bežných občianskych povinností. Návrh však neupravuje uvedené práce a služby, ale upravuje oprávnenie obce (starosta alebo obecné zastupiteľstvo?) nariadiť výkon obecných prác ako druhu náhradného výkonu rozhodnutia. Ustanovenie § 88 ods. 4 je v rozpore s uvedenými článkami a v navrhovanom znení môže ísť o formu  nútenej práce.
•	Návrh zákona má dokonca znaky nútenej práce aj podľa čl. 10 ods. 1 Dohovoru č. 29 Medzinárodnej organizácie práce o nútenej alebo povinnej práci: „Nútená alebo povinná práca, ktorá sa požaduje ako daň, a nútená alebo povinná práca, ktorú náčelníci vykonávajúci správnu pôsobnosť ukladajú na práce vo verejnom záujme, bude postupne odstránená“.

Ďalšie pripomienky k doložke zlučiteľnosti:
1.	V bode 2 upozorňujeme na neúplný názov návrhu zákona a preto navrhuje doplniť na konci názvu slová „v znení neskorších prepisov“;
2.	Bod 5 navrhujeme upraviť nasledovne:
„1. Čl. 4 ods. 3, písm. d) Dohovoru o ochrane ľudských práv a základných slobôd,
  2. Dohovor č. 29 Medzinárodnej organizácie práce o nútenej alebo povinnej práci“;
3.	V bode 6 vzhľadom na vyššie uvedené pripomienky navrhujeme stupeň kompatibility zmeniť na „Nie je“.

Bratislava	10.12.2001	
Vypracoval:	JUDr. Miroslav Fíger
	
Tel.:	     

JUDr. Mária Krošlákovágenerálna riaditeľka